**Jegyzőkönyv**

**Készült:** Zalaszentgrót Város Önkormányzat Képviselő-testületének 2015. október 29-én

1600 órai kezdettel tartott **rendes,** nyilvános üléséről.

**Helye:** Városháza Deák Ferenc terem

Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Beke László alpolgármester

Takács Tibor képviselő

Vári Mária képviselő

Veress János képviselő

Gelencsér István képviselő

Dr. Tihanyi Ottó képviselő

Kovács László képviselő

Dr. Simon Beáta jegyző

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket. Megállapítom, hogy a képviselő-testület 8 tagja jelen van, így határozatképes. Kérem, aki egyetért a napirendi pontok tárgyalásával, szavazzon.

A képviselő-testület 8 igen szavazattal elfogadta a napirendi pontok tárgyalását.

**Napirendi javaslat:**

1. Lejárt határidejű határozatok végrehajtása
2. A temetőkről és a temetkezésről szóló önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A háziorvosi, a házi gyermekorvosi és a fogorvosi körzetekről szóló 7/2002. (VI. 20.) sz. önkormányzati rendelet módosítása, valamint egészségügyi ellátási szerződés kötése a háziorvosi tevékenység végzésére a Dr. Belák és Társa Egészségügyi Szolgáltató Bt.-vel

Előadó: Baracskai József polgármester

Tárgyalja: Humán Ügyek Bizottsága

Pénzügyi és Ügyrendi Bizottság

1. A Dr. Holló és Társa Egészségügyi Kkt.-vel kötött fogászati alapellátási szerződés módosítása

Előadó: Baracskai József polgármester

Tárgyalja: Humán Ügyek Bizottsága

1. Beszámoló Szent Gróth termálfürdő működéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. A Magyar Állam tulajdonát képező lakóingatlanok ingyenes önkormányzati tulajdonba adásának kezdeményezése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beledi Imre területvásárlási kérelme

Előadó: Baracskai József polgármester

Tárgyalja: Gazdasági és Városfejlesztési Bizottság

1. Elővásárlási jogról való lemondás

Előadó: Baracskai József polgármester

Tárgyalja: Gazdasági és Városfejlesztési Bizottság

1. Központi címregiszter létrehozásával kapcsolatos közterületek elnevezése

Előadó: Baracskai József polgármester

Tárgyalja: Gazdasági és Városfejlesztési Bizottság

1. Egyebek
2. Kérdések, interpellációk

ZÁRT ÜLÉS

1. Első lakáshoz jutók helyi támogatására beérkezett pályázatok elbírálása

Előadó: Baracskai József polgármester

Tárgyalja: Pénzügyi és Ügyrendi Bizottság

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 8 igen szavazattal elfogadta a lejárt határidejű határozatok végrehajtásáról szóló beszámolót.

*Megérkezett Kovács László képviselő*

**2. sz. napirendi pont**

**A temetőkről és a temetkezésről szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaszentgróti Járási Hivatal tartott helyszíni szemlét hatósági ellenőrzés keretében a zalaszentgróti köztemetőkben és észrevételeket tett a temetők rendjével kapcsolatban. Zalaszentgróton minden városrész rendelkezik temetővel.

A hivatal dolgozóival, alpolgármester úrral helyszíni szemlét tartottunk a helyi köztemetőkben a Mindenszentekre való tekintettel. Némi hiányosságot leszámítva viszonylag rendben vannak tartva a temetők. Vannak olyan rendelkezések, amelyeknek meg kell felelni, így a temető rendeletünk módosítása szükséges. A Pénzügyi és Ügyrendi Bizottság megtárgyalta, elfogadásra javasolja a képviselő-testület részére. A rendelet 1. sz. melléklete a temető-fenntartási hozzájárulást és a temetőlétesítmények igénybevételi díját tartalmazza, amelyet az életszerűséghez igazodva módosítunk.

**Gelencsér István:** A temetőkkel kapcsolatban sok változás merült fel. Az elmúlt évek gyakorlatához képest az idei évben is szól a zene és ki lesz világítva a temető? Ki lesz ezért a felelős? A zenét és a világítást kezelni kell, amelynek biztosítására kell egy megfelelő ember, az elmúlt években jól működött.

**Baracskai József:** Gondoskodni fogunk ezekről a szolgáltatásokról.

**Veress János**: A temetőben lévő közművek és a terület használatáért fizetendő temető-fenntartási hozzájárulás egyszeri hozzájárulás vagy meghatározott időszakra vonatkozik?

**Dr. Simon Beáta:** A tavalyi rendeletet, melyet a képviselő-testület 2014. november 27-én elfogadott, sírhelyenként szabta meg a hozzájárulás fizetési kötelezettséget. Ez a jelenlegi rendeletmódosítást nem érinti.

**Veress János:** Hiányoltam, hogy nem volt jelent a szolgáltató a bizottsági ülésen, így egy helyi temetkezési vállalkozót invitáltam a mai ülésre. Szeretném hallani, mi a véleménye a temető rendelettel kapcsolatban?

**Dr. Simon Beáta:** Az önkormányzati rendeletek véleményezését meg lehet tenni a város honlapján. A bizottsági ülésen is elmondtam, hogy jelen rendeletmódosítás a temetkezési szolgáltatási tevékenységet nem érinti. Az esélyegyenlőséget és az egyenlő bánásmód elvét köteles az önkormányzat betartani, azt nem tehetjük meg, hogy egyes szolgáltatók véleményét megkéri, más szolgáltatók véleményét pedig nem kéri meg. Javaslom a temetkezési szolgáltatónak, véleményét tegye meg a honlapon, akár rendelet módosítás kapcsán, akár temetkezési szolgáltatói tevékenységét érintően. Változatlanul elmondom, hogy ez a rendeletmódosítás nem érinti a szolgáltatói tevékenységet, így a szolgáltató irányába sem negatív, sem pozitív változást nem jelent. Nem tartom indokoltnak, hogy a szolgáltatói vélemény megfogalmazásra kerüljön.

**Baracskai József:** Minden vélemény fontos számunkra, a képviselők is összegyűjthetik a véleményeket, a város honlapján is lehetőség van a rendelet véleményezésre. A Türjei úti temetőnél folynak a munkálatok a parkolóval kapcsolatban, a szeptember 24-i ülésen döntött a testület a parkoló térburkolásának elvégeztetéséről. Akkor derült ki, nem nyert az energiafejlesztésre beadott pályázatunk, így a megmaradt összegből elkezdtük a parkoló felújítását. Sajnos az esőzés hátráltatta a munkálatokat, a holnapi nap folyamán befejezésre kerül a parkoló térkövezése, a gyalogút a későbbiek során aszfaltozásra kerül. A lakosság megértését kérem, az új parkoló kárpótol majd minden oda látogatót a kellemetlenségekért.

Kérem, aki egyetért a temetőkről és a temetkezésről szóló önkormányzati rendelte módosításával, szavazzon.

*A képviselő-testület 8 igen és 1 tartózkodással megalkotta a 19/2015. (X. 30.) sz. önkormányzati rendeletét a temetőkről és temetkezésről szóló 26/2014. (XI. 28.) önkormányzati rendelet módosításáról*

**3. sz. napirendi pont**

**A háziorvosi, a házi gyermekorvosi és a fogorvosi körzetekről szóló 7/2002. (VI. 20.) sz. önkormányzati rendelet módosítása, valamint egészségügyi ellátási szerződés kötése a háziorvosi tevékenység végzésére a Dr. Belák és Társa Egészségügyi Szolgáltató Bt.-vel**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság, továbbá a Humán Ügyek Bizottsága megtárgyalta, elfogadásra javasolja a képviselő-testület részére a szerződés kötését és a rendelet módosítását.

Kérem, aki egyetért a háziorvosi, a házi gyermekorvosi és a fogorvosi körzetekről szóló rendelet módosításával, szavazzon.

*A képviselő-testület 9 igen szavazattal megalkotta a 20/2015. (X. 30.) sz. önkormányzati rendeletét a háziorvosi, a házi gyermekorvosi és a fogorvosi körzetekről szóló 7/2002. (VI. 20.) önkormányzati rendeletének módosításáról*

Kérem, aki egyetért az egészségügyi ellátási szerződés Dr. Belák és Társa Egészségügyi Szolgáltató Bt-vel való megkötéssel, szavazzon.

A képviselő-testület 8 igen és 1 nem szavazattal az alábbi határozatot hozta:

**144/2015. (X. 29.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul a Zalaszentgrót Város Önkormányzata és a Dr. Belák és Társa Egészségügyi Szolgáltató Bt. (székhely: 8788 Zalaszentlászló, Kossuth u. 32., képviseletében: Dr. Belák Péter háziorvos) közötti háziorvosi tevékenység végzésére kötött ellátási szerződés megkötéséhez az előterjesztés szerinti formában és tartalommal.

A Képviselő-testület felhatalmazza a polgármestert a feladat-ellátási szerződés aláírására.

A Képviselő-testület felkéri a jegyzőt a feladat-ellátási szerződés megkötéséhez való hozzájárulásról szóló képviselő-testületi határozati kivonat egy példányának, valamint a feladat-ellátási szerződés egy aláírt példányának megküldésével a Dr. Belák és Társa Egészségügyi Szolgáltató Bt. döntésről való értesítésére, valamint a további szükséges intézkedéseket megtételére.

Határidő: 2015. november 15.

Felelős: Baracskai József polgármester

Dr. Simon Beáta jegyző

**4. sz. napirendi pont**

**A Dr. Holló és Társa Egészségügyi Kkt.-vel kötött fogászati alapellátási szerződés módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés tartalmazza a hétfői egy rendelési idő módosítását, melyet a doktornő jelzett felénk, hogy célszerűbb lenne, ha megváltoztatnánk. A Humán Ügyek Bizottsága megtárgyalta, elfogadásra javasolja a képviselő-testületnek.

Kérem, aki egyetért Dr. Holló és Társa Egészségügyi Kkt.-vel kötött fogászati alapellátási szerződés módosításával, szavazzon.

A képviselő-testület 9 igen szavazattal az alábbi határozatot hozta:

**145/2015. (X. 29.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul a Zalaszentgrót Város Önkormányzata és a Dr. Holló és Társa Egészségügyi Kkt. közötti fogorvosi tevékenység végzésére *–* a 21/2013. (II. 14.) számú képviselő-testületi határozat alapján *–* megkötött ellátási szerződés módosításához az előterjesztés szerinti formában és tartalommal.

A Képviselő-testület felhatalmazza a polgármestert az ellátási szerződés módosításának aláírására.

A Képviselő-testület felkéri a jegyzőt az ellátási szerződés módosítás megkötéséhez való hozzájárulásról szóló képviselő-testületi határozati kivonat egy példányának, valamint az ellátási szerződés módosítás egy aláírt példányának megküldésével a Dr. Holló és Társa Egészségügyi Kkt. döntésről való értesítésére, valamint a további szükséges intézkedéseket megtételére.

Határidő: 2015. november 15.

Felelős: Baracskai József polgármester

Dr. Simon Beáta jegyző

**5. sz. napirendi pont**

**Beszámoló Szent Gróth termálfürdő működéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Horváth Zoltánt, a Szentgróti Víz-és Fürdő Kft. ügyvezetőjét. A Gazdasági és Városfejlesztési Bizottság, továbbá a Szentgróti Víz- és Fürdő Kft. Felügyelő Bizottsága ülésén a beszámolót elfogadásra javasolja.

**Beke László**: Változatlanul megjegyzem, hogy a fürdővel és a vezető személyével is foglalkozni kell. Irreálisan alacsonynak tartom a vezető tiszteletdíját, ezt rendezni kell. Eltelt egy gazdasági év, volt róla szó, hogy kialakítunk valamilyen koncepciót a fürdő jövőbeni működésére vonatkozóan, ez nem történt meg. Még nem tisztázott az ott dolgozók helyzete sem, hogyan lesznek a jövőben foglalkoztatva. A jövő évben új embereket vesznek fel, ha a Szentgróti Víz-és Fürdő Kft. üzemelteti tovább a strandot. Szükségesnek tartom a Gazdasági és Városfejlesztési Bizottság megbeszélését a fürdő helyzetéről.

**Baracskai József:** Már többször elhangzott, hogy jó lenne egész évben nyitva tartani a fürdőt. Ennek azonban tetemes anyagi vonzatai vannak. A költségvetésben megszavazott összeg a nyári időszakra szólt és erre az időszakra volt előre meghatározva. A folyamatos nyitva tartáshoz egy sokkal nagyobb összeg szükséges, amely több tényezőtől függ: milyen dolgozókat foglalkoztatunk, közfoglalkoztatottakat-e, továbbá függ a munkaerőpiactól is. Tisztázni kell továbbá a Coca-Cola hőátadásának módját, amit eddig ingyenesen szolgáltattak. Jelenleg van egy függő ügyünk a Coca-Colával, egy földterület-vásárlás szerződésmódosítása ebben sem sikerült előrelépni. Azt elértünk, hogy a ZAVÉD-del megkötöttünk egy kamerás biztonsági rendszer működésére szóló szerződést a fürdőre vonatkozóan.

**Horváth Zoltán:** Tisztelt képviselő-testület, eddig minden évben négy gépészt és egy adminisztratív dolgozót alkalmaztunk a téli időszakra. Ebben az évben egy emberrel kevesebbet tudunk alkalmazni. A ZAVÉD-es rendszerrel munkabért takarítunk meg. Egy fő dolgozónktól meg kellett válnunk, a későbbiekben ezt a munkakört tudjuk majd pótolni. Minden évben a Munkaügyi Központ segítségével toborozzuk a munkásokat, többnyire közfoglalkoztatás keretében.

**Gelencsér István:** Az idei év standbevétele nem az időjárástól függött. A minden évben megszokott hozzárendelt összeget változatlanul hozzáadtuk a fürdő működéséhez. A látogatói létszám növekedett az idei szezonban, ez látszik a bevételi összegen. Ennek ellenére a plusz bevételre szükség van a fürdő működéséhez. A fürdővel egész nyáron nem foglalkoztunk, ebből nem tudom, hogy származtak hibák, vagy tudtunk volna olyan ötletekkel szolgálni, amely segítette volna az ügyvezető munkáját. Pénzügyi vonalon a Kft. ügyvezetőjét segíteni kellene, hogy az eddigi hiányosságok ne fordulhassanak elő. A jövőben jobban oda kell figyelnünk és nem telhet el úgy egy év, hogy májustól-szeptemberig nem foglalkozunk a fürdővel.

**Baracskai József**: Már többször elmondtam, ha az önkormányzat a fürdővel kapcsolatos fejlesztéseket szeretne megvalósítani, a költségvetésből nem lehetséges pályázati forrás nélkül. Gondolok itt egy bővítésre, szálláshelyépítésre és modernizálásra. Mindenképpen a magántőke bevonására kell törekedni. Jelenleg is vannak folyamatban tárgyalások, nagyobb érdeklődés van a fürdőre, és fokozottan figyelni kell a működésre. A svájci frank alapú hitelünk elég nagy kiadást jelent a fürdőnek. Az évi 18 millió forint önkormányzati támogatás azzal is együtt jár, hogy a hiteltörlesztés lejárta után elvileg csak 10 millióval kellene a fürdő működéséhez hozzájárulni. A fennmaradó összegből talán meg lehetne oldani a téli üzemeltetést.

**Beke László**: Egyetértek Gelencsér István képviselő társammal, fontosnak tartom, hogy beszéljünk a fürdőről. Minden évben megfogadtuk, hogy az idén másként csináljuk, odafigyelünk, megkapja a hivataltól is a segítséget. Nem vagyok szakember, de esetleg ha elengedtük volna a bérleti díját a fürdőnek, kedvezőbb lenne a fürdő elszámolása. Ezen a vonalon sem mentünk végig. A hitel kérdésével már nem érdemes foglalkozni, 2017 évben lejár, de addigra a fürdő nagyon leamortizálódik. Keresni kell a magántőke bevonását, de ehhez egy másfajta marketing szükséges. Az ügyvezető díjazása kérdésében is dönteni kell.

**Baracskai József**: A fürdő ügyvezetőjének a jogállásáról a későbbiekben beszéljünk, bizottsági vagy munkaülésen. Más egyéb dologban is dönteni kell a Kft.-vel kapcsolatban, nem feltétlenül arra lett létrehozva ez a Kft., hogy üzemeltesse a strandot. Utána egy teljesen más feladatot kapott, ami abszolút nem profiljába vág, mellette még társasházkezelést is ellát.

A profilját próbáljuk bővíteni, hogy a téli időszakban is fenn tudja tartani magát.

**Dr. Simon Beáta:** Alpolgármester úr említette a bérleti díjat, amit a Kft. fizet, ez minden évben felmerül. A jelenlegi közel 1 milliárdos beruházási értékhez számítottan ez a bérleti díj olyan mértékben elhanyagolható és elenyésző, hogy a forgalmi viszonyokhoz történő igazítása sem biztos, hogy minden szempontból megfelelő. Elengedhetetlen a jelenlegi működése szempontjából, sokkal nagyobb biztosíték az önkormányzat számára a korábban végzett egyéb tevékenységei miatt. Ennek a pénzügyi fedezete benne van a 18 millió forintban.

**Baracskai József:** Kérem, aki egyetért a Szentgróti Víz-és Fürdő Kft. működéséről szóló beszámolóval, szavazzon.

A képviselő-testület 9 igen szavazattal az alábbi határozatot hozta:

**146/2015. (X. 29.) számú képviselő-testületi határozat:**

Zalaszentgrót Város Önkormányzatának Képviselő-testülete, mint a Szentgróti Víz- és Fürdő Kft. egyszemélyes tulajdonosa, a gazdasági társaság ügyvezetőjének a Szent Gróth Termálfürdő 2015. évi működéséről szóló beszámolóját elfogadja.

A Képviselő-testület felkéri a jegyzőt, hogy az ügyvezetőt a döntésről írásban is értesítse.

**Határidő:** 2015. november 05.

**Felelős:** Dr. Simon Beáta jegyző

**6. sz. napirendi pont**

**A Magyar Állam tulajdonát képező lakóingatlanok ingyenes önkormányzati tulajdonba adásának kezdeményezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság az előterjesztést megtárgyalta, elfogadásra javasolja a képviselő-testületnek. A Nemzeti Eszközkezelő Zrt. vagyonkezelési feladatainak ellátása körében kezdeményezheti, hogy önkormányzati tulajdonban kerüljenek a vagyonkezelésében lévő ingatlanok. Véleményem, hogy ezzel a város vagyonát fogjuk gyarapítani. A lakóingatlant átvevő önkormányzat a tulajdonba kerülést követő 2 éven belül a bérlő számára a Nemzeti Eszközkezelő Zrt. által kötött bérleti szerződésben meghatározottaknál hátrányosabb feltételeket nem határozhat meg. Az ingatlanok egy kivételével mind lakott ingatlanok, nyilvánvaló ezzel nem csak jogok járnak, hanem kötelezettségek is. A Gazdasági és Városfejlesztési Bizottság ülésen felmerült, hogy a karbantartást nekünk kell elvégezni, ugyanúgy mint a többi önkormányzati ingatlannal kapcsolatban. Zalaszentgróton az önkormányzati lakóingatlanok nem állnak nagy számban rendelkezésre, igény viszont felmerült. Ezt a következő európai uniós tervben is bővíteni szeretnénk, most adott a lehetőség, hogy ezeket az ingatlanokat megkapjuk.

Kérem, aki egyetért a Magyar Állam tulajdonát képező lakóingatlanok ingyenes önkormányzati tulajdonba adásának kezdeményezésével, szavazzon.

A képviselő-testület 9 igen szavazattal az alábbi határozatot hozta:

**147/2015. (X. 29.) számú képviselő-testületi határozat:**

1. Zalaszentgrót Város Önkormányzatának Képviselő-testülete a nemzeti vagyonról szóló 2011. évi CXCVI. törvény 13.§-ában foglaltak, valamint az állami vagyonról szóló 2007. évi CVI. törvény 36.§ (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a hitelszerződésből eredő kötelezettségeinek eleget tenni nem tudó természetes személyek lakhatásának biztosításáról szóló 2011. évi CLXX. törvény (továbbiakban: NET törvény) 7.§ (2) bekezdése alapján a Nemzeti Eszközkezelő Zrt., a Magyar Állam tulajdonában lévő alábbi ingatlanok 1/1 tulajdoni hányadának ingyenes önkormányzati tulajdonba adását:

|  |  |  |  |  |  |  |
| --- | --- | --- | --- | --- | --- | --- |
| 1 | 000439 | 8790, Zalaszentgrót, Bajcsy-Zsilinszky utca 3. | 565 | 8 263 Ft | Lakóház | Lakott |
| 2 | 004004 | 8785, Zalaszentgrót, Kinizsi tér 4. 1. em. 5. | 384/1/A/6 | 7 500 Ft | Társasházi lakás | Lakott |
| 3 | 004106 | 8785, Zalaszentgrót, Balatoni utca 52. | 1240 | 14 111 Ft | Lakóház | Üres |
| 4 | 008400 | 8790, Zalaszentgrót, Batthyány Lajos utca 30. 3. em. 22. | 898/1/A/22 | 10 125 Ft | Társasházi lakás | Lakott |
| 5 | 022035 | 8785, Zalaszentgrót, Nefelejcs utca 15. | 441 | 9 000 Ft | Lakóház | Lakott |
| 6 | 020905 | 8790, Zalaszentgrót, Kinizsi tér 11/B. 1. em. 5. | 411/5/A/13 | 10 250 Ft | Társasházi lakás | Lakott |

1. Az ingatlanokat az Önkormányzat a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 9. pontjában meghatározott lakás- és helyiséggazdálkodási ügyek, valamint 10. pontjában meghatározott a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása feladatainak ellátása érdekében kívánja tulajdonba venni és önkormányzati bérlakás funkcióra kívánja használni.
2. Zalaszentgrót Város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését.
3. Az igényelt ingatlanok nem állnak *(örökségvédelmi / természetvédelmi / helyi / Natura 2000)* védettség alatt.
4. A Képviselő-testület felhatalmazza a polgármestert, hogy az érintett ingatlanok ingyenes önkormányzati tulajdonba adásával kapcsolatos eljárás során az MNV. Zrt. felé teljes jogkörben eljárjon és valamennyi nyilatkozatot megtegyen.
5. A Képviselő-testület felhatalmazza a polgármestert, hogy az érintett ingatlanok ingyenes önkormányzati tulajdonba adására vonatkozó megállapodást aláírja.

Határidő: a döntés megküldése a MNV. Zrt. részére: 2015. november15. illetve folyamatos

Felelős: Baracskai József polgármester

**7. sz. napirendi pont**

**Beledi Imre területvásárlási kérelme**

*A napirendhez tartozó előterjesztés a jegyzőkönyv mellékletét képezi*

**Baracskai József:** Beledi Imre csáfordi lakos meg szeretné vásárolni az önkormányzat tulajdonában lévő területnek egy részét, amelyet használ a többi ingatlantulajdonossal együtt.

A városrendezési terv kapcsán felmerült a tulajdonviszonyok rendezése, hiszen a későbbiek során a tulajdonosokat hátrányosan érinti, hogy nem lehet közúton megközelíteni a területüket. A hivatal munkatársaival helyszíni szemlét tartottunk, az összes lakónak felajánlottuk a területek megvásárlását kedvezményes áron. Beledi úr vállalja a terület megosztásával és adásvételével járó összes költséget, a területért fizetne 49.500,-Ft-ot. A Csáfordi Részönkormányzat nem javasolja a terület eladását a szomszédok véleményére alapozva. A szomszédok tartanak attól, hogy a későbbiek során nem lesz biztosítva a szolgalmi jog a felső területek megközelítésére. Ha nem adjuk el a területet, akkor is ellehetetlenülhetne, azonban jogilag van rá lehetőség, hogy ezt az utat használják. A szomszédok nem zárkóznak el, ha biztosítva van számukra a területük megközelítése. Az A) határozati javaslatot az alábbi módosítással javaslom elfogadásra:

„Zalaszentgrót Város Önkormányzatának Képviselő-testülete a kizárólagos tulajdonában lévő Zalaszentgrót 5459/4 hrsz.-ú ingatlannak az előterjesztés I. számú melléklete szerinti sraffozással jelölt részét forgalomképessé nyilvánítja és értékesíti Beledi Imre 8795 Zalaszentgrót, Petőszegi u. 21. szám alatti lakos részére a zalaszentgróti 5464 hrsz.-ú ingatlanhoz való csatolása érdekében bruttó 150,- Ft/m2 vételáron, azzal, hogy az eljárással és az adásvétellel kapcsolatban felmerülő összes költség Beledi Imrét terheli, valamint azon feltétellel, hogy nevezettnek a jelenleg fennálló természetbeni állapot szerinti átjárási jogokat a határrendezést követően is biztosítania kell.”

Ha ez a feltétel be van építve a határozatba, akkor a szomszédok is hozzájárulnak a földterület vásárlásához.

**Veress János:** A Gazdasági és Városfejlesztési Bizottsági ülésen kiderült, hogy a kérelmező a szóban forgó területet éveken keresztül használta és bekerítette. Az önkormányzati terület használatáért bérleti szerződés szerint bérleti díjat kell fizetni, ez viszont jelen esetben nem történt meg, tehát egy jogsértő állapot áll fenn jelenleg. Ezt a jogsértő állapotot kívánja az önkormányzat megszüntetetni. Ha eladnánk Beledi Imre részére a földterületet, ezzel legalizálnánk a jelenleg meglévő jogsértő állapotot. Javaslatom az alternatív határozati javaslat B pontjához módosításként: „Az önkormányzat tulajdonába lévő területre a szolgalmi jog bejegyzésre kerüljön”, így mindenki tudja használni, megközelíteni a területét.

**Baracskai József**: Most is meg tudják közelíteni a területüket. Nagyon sok helyen van, hogy a parlagon lévő önkormányzati területet a szomszéd ingatlantulajdonosok használják. Ennél az esetnél nem csak Beledi Imre használja az önkormányzat területét, hanem szinte az összes szomszéd ingatlantulajdonos is. Nyilvánvalóan ez egy jóhiszemű használat. Ha a kérelmezőre kivetjük a bérleti díjat, akkor azt a többi használóra is meg kell tenni. Elfogadom a módosító javaslatot, kinek a javára jegyezzük be a szolgalmi jogot és milyen formában?

**Dr. Simon Beáta:** A szolgalmi joggal kapcsolatosan gyakorlatilag egy forgalomképtelen vagyonkörbe tartozó kvázi közterület jellegű területről van szó. Itt fel sem merülhet a bérleti díj fizetése, mert a jellegénél fogva a terület hasznosítása ilyen módon nem is lehetséges. A szabályozási terv elfogadása kapcsán merült fel, elsősorban a főépítész részéről, hogy ezek a közterületek, amelyeken a beközlekedés valósul meg, és gyakorlatilag szerves része a már meglévő ingatlanoknak, kerüljenek értékesítésre ésszerű módon, egyesével mindegyik telekhez hozzákapcsolva, amely biztosítja, hogy ezeken a területeken további építési tevékenységet is lehessen végezni. A közúttal történő megközelítését csak így lehetne biztosítani. A szolgalmi jog esetében van egy szolgáló telek a Beledi úr telke, de melyik az a telek, amelynek a javára kívánjuk érvényesíteni a szolgalmi jogot. Az önkormányzati területre vonatkozóan jelenleg nincs szükség szolgalmi jog bejegyzésére. Az átjárási szolgalmi joggal leginkább a felső területek érintettek. A felső területek szolgalmi jogát nem a képviselő-testület határozhatja meg, hanem a két fél közötti jogviszony keretében rendezhető. Ezért javasolta polgármester úr az A) határozati javaslati alternatívánál, hogy az érintett szomszédok által tett nyilatkozatok értelmében történhessen meg az eredeti elképzelés szerint egy szűkítettebb területértékesítés, ahogy a rajzon jelzésre került. Annak érdekében, hogy a Csallóék beközlekedése ne sérüljön, annak feltételeként történjen meg mindez a kérelmező költségére, ha az átjárási szolgalmi jogot biztosítja. Most van abban a helyzetben az önkormányzat, hogy a felső területek ingatlanhasználatát úgy próbálja jogilag elrendezni, hogy az értékesítés feltételévé teszi. Volt már korábban erre szándék, hogy a részönkormányzat értékesíti, de akkor sem tartott rá mindenki igényt. Van ilyen helyzet máshol is, önkormányzati területek fekszenek olyan kertek végében, ahol nem minden tulajdonos vásárolta meg a telke mögötti önkormányzati területet, de használja. Jogilag nem látok olyan problémát, mely az érintett ingatlan szomszédait sértené, hiszen mindenki azt a területet vehetné meg, melyet eddig is ő tartott karban. Az átjárási feltétel kikötésével a felső ingatlanok megközelítése válna kötelmi alapon is biztosítottá.

**Kovács László:** Az 1. sz. melléklet szerint látható, hogy ez egy keskeny, hosszú önkormányzati terület, mely az ingatlanok végében az 5459/4 hrsz-on fut. Ebből az 5464-es hrsz-ú terület előtti rész kerülne megvásárlásra. Ha az 5459/4 hrsz-ú terület 3 részre osztódik a földhivatali bejegyzéssel, a másik két helyrajzi számnak is a Beledi úr vállalja a költségeit? A megosztás nem terheli-e Csáford részönkormányzatát? Minden költséget Beledi úr fog fizetni? 3 részre fog osztódni az önkormányzati terület?

**Baracskai József:** A földterület adás-vételével kapcsolatos összes költséget a kérelmező fizeti.

**Dr. Simon Beáta:** A határozatban már jelezzük a földhivatali eljárásnak azt a metodikáját, ami azt jelenti, hogy az értékesített területrész a telekalakítási eljárás keretében kerül abba a helyzetbe, hogy osztja a Beledi úr területének jogi sorsát, tehát a leválasztásra kerülő résszel növekszik a Beledi Imre területe. Ez a telekalakítási eljárásnak a lényege. Ez akkor indítható meg, ha van olyan döntés, amely biztosítja arra a kötelmi igényét, a vásárlásra ilyen értékben és ennek az eljárását így tudja elindítani. Tehát kettő ingatlan marad az önkormányzati területből, a megvásárolt terület hozzácsatolásra kerül a Beledi Imre ingatlanához, amelynek a helyrajzi száma nem változik, csak a területe fog növekedni. A telekalakítási eljárás során születik egy földhivatali határozat, ennek az ingatlan nyilvántartási átvezetése akkor működik, ha megvan a jogerős határozat, és az adás-vételi szerződés, tehát ez egy eljárás keretében történik. Ennek a költségei a kérelmezőt terhelik.

**Beke László:** Ezzel a telekalakítással a következő vásárló valamilyen szinten előnybe lesz, hiszen egy megosztott telekhez tud jutni? Beledi úr csak akkor lesz a tulajdonosa a területnek, ha biztosítja a felső telkek szolgalmi jogát? Milyen jogerővel bír ez?

**Dr. Simon Beáta:** Ez a telekalakítás nem jelent automatikusan a többiek számára könnyebbséget, hiszen a célunk szerint mindenki elsősorban a saját ingatlan előtti szakaszt vásárolhatja meg. Az a cél, hogy a megvásárolt terület az adott ingatlanhoz kötődjön. Ebbe az esetben a szolgalmi jog egy kötelmi kötelezettség, ennek a biztosítását az önkormányzattal kötött szerződésben szavatolja Beledi Imre. Ezt a kötelmi kötelezettséget megteheti a felső szomszéd irányába is. Én a földmérő által kimért területet még nem láttam, itt egy olyan szolgalmi útról van szó, ami Beledi Imre telkének egyik szélén működik, ennek az átjárását az önkormányzattal kötött szerződésben biztosítja kötelmi kötelezettségként.

**Baracskai József:** Két alternatív határozati javaslat van a módosított A) határozati javaslat és a módosított B) határozati javaslat.

Kinek a terhére, vagy javára jegyezzünk be szolgalmi jogot?

**Veress János**: A felső telek irányába.

**Dr. Simon Beáta**: Jogi abszurditás, amit a képviselő úr mond, hogy egy olyan telek javásra kössön ki az önkormányzat szolgalmi jogot, amely jelen pillanatban nem az önkormányzat területe ráadásul úgy, hogy egy kérelem elutasításáról van szó. Ha valakinek a kérelmét elutasítja az önkormányzat, akkor az jogi nonszensz, hogy arra utasítjuk, hogy kössön egy másik ingatlanra szolgalmi jogot alapító szerződést.

**Veress János:** Akkor nem értettük meg egymást. Jelenleg egy jogsértő állapot áll fenn.

**Dr. Simon Beáta**: Nem

**Veress János:** Beledi úr kerítéssel elkertelte az önkormányzat területét. Ez nem jogsértő?

**Baracskai József:** Beledi Imre területén jelenleg nincs szolgalmi út. Ha elutasítjuk a kérelmét, nem fog szolgalmi jogot bejegyeztetni.

**Dr. Simon Beáta:** Ön javasolja, hogy a Beledi úr szolgalmi jogot engedjen a jelenlegi területén áthaladó fenti ingatlantulajdonosok javára. Az önkormányzat közterületére szolgalmi jogot nem kell bejegyeztetni. Jelenleg a területet az önkormányzat földmérő által még nem mérette ki, így a jelenlegi telekhatár szempontjából lehet, hogy nem megfelelően kertelte el, de ettől még a közterület használata nem jogsértő állapot. A közterületnek az a lényege, hogy mindenki használhatja. A szolgalmi jog bejegyzéséhez kell két telek, egyik az uralkodó telek, másik a szolgáló telek. A szolgáló telek a Beledi Imre tulajdona, Kié az uralkodó telek, kinek a javára kívánja bejegyeztetni a szolgalmi jogot képviselő úr? Ha az önkormányzat javára kívánja kikötni, megállapodásban megteheti, de önkormányzati közterület esetében erre nincs szükség. A fenti ingatlantulajdonosokra vonatkozóan pedig, a magántulajdon szentségét alapul véve az önkormányzat nem írhatja elő határozatban.

**Gelencsér István:** Beledi úr közművei az önkormányzat területén vannak, és van ezen a területen egy kút. Ez a kút a Beledi úr vagy az önkormányzat területére lett fúrva? Ha az önkormányzat területén van, ki és milyen engedélyek alapján fúrta. Ha az önkormányzat területén van a kút, azt is eladjuk?

**Veress János:** Az a probléma, hogy Beledi Imre telkéről beszél a jegyző asszony, holott itt az előterjesztésben és a határozati javaslatban, egy önkormányzati területről van szó. Akkor miért beszél a jegyző asszony a Beledi úr telkéről és az azon bejegyzendő szolgalmi jogról? Semmi köze ehhez a határozati javaslatnak.

**Dr. Simon Beáta**: A képviselő úr nem jelölte meg, hogy kinek a terhére és kinek a javára kívánja a szolgalmi jogot bejegyeztetni. Az önkormányzat területére nem kell szolgalmi jogot bejegyeztetni. Ha a Beledi úr területére kívánjuk a szolgalmi jogot bejegyeztetni, az adás-vételi kérelem elutasítása esetén, jogi nonszensz, hogy ezt követően az elutasított kérelmező a saját területére szolgalmi jogot engedjen? Változatlanul kérdezem, a szolgalmi jogot kinek a terhére és kinek a javára kívánja bejegyeztetni? Mondjon két helyrajzi számot!

**Veress János:** Nem kell helyrajzi számot mondanom, mert itt egyértelmű, hogy ez a terület, az 5464-ú terület.

**Baracskai József**: Az a Beledi úré.

**Veress János**: Bocsánat, az 5459/4-es hrsz-ú terület, ami meg lesz osztva, tehát az önkormányzat tulajdonában lévő terület fölött lévő telkek tulajdonosai.

**Baracskai József:** De az 5459/4 hrsz-ú önkormányzati területre nem kell szolgalmi jogot bejegyezni, mert az közterület. Akkor nincs módosító javaslat.

**Veress János:** De van módosító javaslatom, csak nem tetszenek megérteni, amit mondok, az a probléma.

**Baracskai József**: Igen, ez elég nagy probléma.

**Dr. Tihanyi Ottó:** Gelencsér képviselő úr a második kérdésére nem kapott választ a kúttal kapcsolatban.

**Dr. Simon Beáta:** Tekintettel arra, hogy jelenleg az önkormányzat a saját telekhatárait nem mérte ki, csak akkor tudjuk a törvényes telekhatárokat megállapítani, ha a földmérő kiméri a területeket, úgy tudjuk megmondani, kinek a területén van a szóban forgó kút. Ezt a földhivatali eljárás fogja tudni tisztázni, amikor a földmérő elindítja a telekalakítást, megszemlézi és kitűzi a megosztást érintő telekhatárokat.

Ha szolgalmi jogot akar a képviselő úr bejegyeztetni, két helyrajzi számot mondjon, melyik az uralkodó és melyik a szolgáló telek? Így tessék megfogalmazni a határozati javaslatmódosítását, mert különben ezzel nem lehet mit kezdeni. Ha ennek van egy végrehajtási feltétele, akkor azt is tessék elmondani. Ha az önkormányzat területére gondol, annak a jogi indokolatlanságát már elmondtam. Ha Beledi úr területére, akkor nevezze meg, hogy mit tegyünk azzal a módosítással, ha befogadásra kerül.

**Kovács László:**A kút elhelyezkedésével kapcsolatban azt tudjuk tisztázni, hogy az 5464 vagy az 5469/4-hrsz-on van, ez a kettő telekhatár ki van jelölve, ebből be lehet határolni, hol van a kút. Módosító javaslatom az, hogy az ügyet vegyük le a napirendről és egy helyszíni szemle után döntsünk az ügyben.

**Baracskai József:** El kell mondani, elsősorban a nézőknek, hogy ez nem egy kardinális jellegű terület. Volt ilyen a Május 1 utcánál, a Kisszentgróti utcánál a telkek végében is, hogy mindenki használta az önkormányzat területét, az önkormányzat felajánlotta számunkra a megvételét, de csak kevesen vásárolták meg. Az hogy a szomszédok konfrontációban állnak egymással és így próbálnak a másik felének esetleg hátrányos helyzetet teremteni, az egy kedvezőtlen dolog, ha félreértettük, akkor a mi problémánk. Egy kis területről van szó, kb 50 eft értékű, melyen rajta van a vízórája, meg szeretné vásárolni azzal, hogy a szolgalmi jogot biztosítja a fenti területekre. Az a legrosszabb döntés, ha nem döntünk, nem javaslom a napirendi pont levételét.

Kérem, aki egyetért a napirendről való levétellel, szavazzon.

A képviselő- testület 4 igen, 4 nem és 1 tartózkodással elvetette a kérdés napirendről való levételét.

Kérem, aki elfogadja az A) módosított határozati javaslatot, miszerint eladjuk a szóban forgó földterületet Beledi Imrének, szavazzon.

A képviselő-testület 5 igen, 3 nem 1 tartózkodással az alábbi határozatot hozta:

**148/2015. (X. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a kizárólagos tulajdonában lévő Zalaszentgrót 5459/4 hrsz.-ú ingatlannak az előterjesztés I. számú melléklete szerinti sraffozással jelölt részét forgalomképessé nyilvánítja és értékesíti Beledi Imre 8795 Zalaszentgrót, Petőszegi u. 21. szám alatti lakos részére a zalaszentgróti 5464 hrsz.-ú ingatlanhoz való csatolása érdekében bruttó 150,- Ft/m2 vételáron, azzal, hogy az eljárással és az adásvétellel kapcsolatban felmerülő összes költség Beledi Imrét terheli, valamint azon feltétellel, hogy nevezettnek a jelenleg fennálló természetbeni állapot szerinti átjárási jogokat a határrendezést követően is biztosítania kell.

A képviselő-testület felkéri a jegyzőt a kérelmező döntésről való értesítésére, és felhatalmazza a polgármestert az adásvételi szerződés aláírására.

Határidő: 2016. július 31.

Felelős: Dr. Simon Beáta jegyző

Baracskai József polgármester

**8. sz. napirendi pont**

**Elővásárlási jogról való lemondás**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság megtárgyalta, elfogadásra javasolja a képviselő-testület részére.

**Gelencsér István:** A kiszentgróti részönkormányzat részéről született egy nyilatkozat, melyben lemondunk az elővásárlási jogunkról.

**Baracskai József**: Kérem, aki egyetért az elővásárlási jogról való lemondással, szavazzon.

A képviselő-testület 9 igen szavazattal az alábbi határozatot hozta:

**149/2015. (X. 29.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 12779 hrsz.-ú zártkerti ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2015. november 10.

**Felelős:** Dr. Simon Beáta jegyző

**9. sz. napirendi pont**

**Központi címregiszter létrehozásával kapcsolatos közterületek elnevezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság megtárgyalta, elfogadásra javasolja azzal a kitétellel, hogy a közterületek elnevezésével kapcsolatban az egyeztetéseket folytassa le a Műszaki Osztály a részönkormányzatokkal.

**Dr. Simon Beáta:** A Gazdasági és Városfejlesztési Bizottság olyan határozatot hozott, hogy elsősorban a hagyományos, a Földhivatal által ismert elnevezések kerüljenek javaslattételre, illetve ez a részönkormányzati vélemények figyelembevételével valósuljon meg. Az egyeztetést megtesszük a Földhivatallal. A Földhivatalnál olyan hivatalos földrajzi elnevezés, amely jelenleg térképen szerepelne, nincs, hiszen a rendezési terv kiépítésekor az egész jelenleg földhivatali térképállomány a kataszteri programról lekérésre került, rendelkezésünkre áll. Ezért olyan hiányzó közterületet az előterjesztésbe nem tettünk, amely a földhivatalnál nem ismert, mert az a térképen látható lett volna. Szívesen vesszük a javaslatokat.

Felhívást teszünk az érintett részönkormányzat részére, és megküldésre is kerül.

A részönkormányzati véleményezést azért nem írtuk bele a határozatba, mert az előterjesztés tartalmazza, hogy az SZMSZ eleve előírja, hogy a részönkormányzatnak állást kell foglalni a közterület elnevezésekben. A jogszabályban meghatározott kötelezettséget határozatban már nem kell nevesíteni, úgyhogy erre ismételten ki fogunk térni. Itt próbáljuk meg a közterület elnevezéseknek a javaslatát megtenni, mindenkinek lehetőséget biztosítunk, a javaslattételre ezzel kapcsolatosan felhívást teszünk közzé.

Minden javaslatot megtárgyaltatunk a Gazdasági és Városfejlesztési Bizottsággal, megküldésre kerül a szakértői bizottságnak. Bízom benne, hogy olyan a közterület elnevezések születnek melyek adott esetben közismertek mindenki számára egyértelműek.

A felhívást megjelentettjük a városi újságban, a városi televízió képújságában és honlapunkon.

**Takács Tibor:** Egyetértek az elhangzottakkal. A Gazdasági és Városfejlesztési Bizottság egyhangúan támogatta az eljárás megindítását és befogadta a módosító javaslatot, miszerint vegyük figyelembe a közismert neveket a közterület elnvezések kialakítása során. Azért szükséges a közterület megnevezése, hogy az ott lakók be tudjanak jelentkezni, így jogosulttá válnak bármilyen támogatásra.

**Veress János:** A bizottsági anyagban nem jó nevekkel szerepeltek a különböző közterületek. A 303/2007. (XI.14.) Korm. rendelet 5. § (1) bekezdése értelmében a hivatalos földrajzi nevek megállapításakor figyelembe kell venni a helyi lakosság élő névhasználatát. A dűlő nevek általában a lakosság két-háromszáz éves nyelvhasználatában élő dűlőnevek. Javaslatom, hogy a Földhivatalnál bár nem hivatalosan, de meglévő dűlőnevek kerüljenek be a közterület elnevezéseként.

**Baracskai József**: A jegyző asszony elmondta, hogy várjuk a részönkormányzatok véleményét, javaslatait.

Kérem, aki egyetért a központi címregiszter létrehozásával kapcsolatos közterületek elnevezéséhez szükséges eljárás megindításával, szavazzon.

A képviselő-testület 9 igen szavazattal az alábbi határozatot hozta:

**150/2015. (X. 29.) számú képviselő-testületi határozat:**

Zalaszentgrót Város Önkormányzatának Képviselő-testülete a központi címregiszter kialakításához szükséges hivatalos földrajzi név nélküli közterületek elnevezéséhez szükséges eljárás megindításával egyetért azzal, hogy elsődlegesen a Földhivatalnál közismert elnevezések kerüljenek javaslatként előterjesztésre.

Zalaszentgrót Város Önkormányzatának Képviselő-testülete felhatalmazza dr. Simon Beáta jegyzőt, hogy a közterületek elnevezésével kapcsolatos intézkedéseket tegye meg.

Határidő: 2016. március 31.

Felelős: Dr. Simon Beáta jegyző

**10. sz. napirendi pont**

**Egyebek**

**Baracskai József:** Tájékoztatom a tisztelt képviselő-testületet, hogy az októberre tervezet szabadságomat kivettem.

**11. sz. napirendi pont**

**Kérdések, interpellációk**

**Baracskai József:** A mai nap folyamán Beke László képviselő úrtól mailen érkezett két kérdés.

**1 kérdés:**

**Beke László:** Ön a Szentgróti Hírek közel múltbeli. számának ”Városháza” rovatában a következőt nyilatkozta:

„Már tavaly volt egy ilyen kezdeményezése a szociális bizottságnak, amelynek pozitívak voltak a visszajelzései, ennek ellenére volt egy furcsa utóélete. A képviselőtestület módosította az erre vonatkozó rendeletét, kivette a szociális bizottság hatásköréből, és a jövőben erről az önkormányzat határozhat csak. Egyhangú döntést hoztunk – mondta a polgármester. Idén a tankönyvcsomagok áráig, maximum 22.800 Ft-ig kaphatnak támogatást a családok. Nagyon fontosnak tartjuk ezt a juttatást, azért is, mert lehetett arról hallani, hogy nagyon sokan adósodtak el az iskolakezdéskor. Talán ezért már az sem probléma, hogy miért az iskolakezdés után, szeptember végén, október elején osztjuk ki ezt az összeget.”

A szülőknek megküldött fenti témájú, ez év szeptember-októberében tájékoztatót Ön ismeri, hiszen aláírásával lettek ki küldve a levelek

A következő kérdésekre kérek tisztelettel választ:

* 1.) Zalaszentgrót Város Önkormányzatának korábban volt-e hasonló, netalán teljesen a szülői tájékoztatóban megküldött, idézettel azonos tartalmat, szabályozó elemet tartalmazó része?
* 2.) Amennyiben volt, akkor a szociális rendelet 2015. évi, módosítása csak hatásköri elemekre tért ki?
* 3.) Végezetül, ha az előző kérdéseimre nemleges a válasz, akkor miként lehet elvenni azt, ami nincs, amint ezt az idézetet nyilatkozatában tette?
* 4.) Zárt ülésen azt nyilatkozta, tegyünk pontot a szóban forgó témára és kerüljön végre megnyugvásra, akkor minek az újságban tett pirossal kiemel nyilatkozat?

**Baracskai József**: Akérdésre válaszolva, a szociális rendelet 2015. évi módosítása nem csak hatásköri elemekre tért ki.

A következő kérdés: „Miért kellett ezt tenni?”

A jegyzőkönyv szerint az ön szavait olvasom: „Ehhez a fajta megoldáshoz szükség volt egy rendeletmódosításra, javaslom ennek a kommunikálását az ügyben. Köszönöm az iskola valamennyi pedagógusának a tankönyvtámogatással kapcsolatos adatszolgáltatását és segítségnyújtását. A tavalyi évben ez az ügy nem zajlott le problémamentesen, amely nem történt volna meg egy normális kapkodásmentes előkészítés során.” Véleményem szerint az ön nyilatkozata parallel párhuzamban van az én nyilatkozatommal. Annak tettem eleget az Ön javaslatának megfelelően, hogy kommunikálásra kerüljön a rendeletmódosítás.

**Beke László:** Ezt értékelem Önben, de amikor olvasok egy ilyen fajta újságcikket, azt olvasom ki belőle (mindenki azt olvas ki belőle, amit akar), hogy mintha korábban is lett volna a Szociális Bizottságnak ilyen fajta hatásköre, és ez nem igaz. Ha Ön erre kitért volna, szavam sem lenne ellene. Amikor már megnyugodtak a kedélyek megjelenteti ezt az újságcikket. Tette ezt azért, hogy az Öné legyen az utolsó szó.

**Baracskai József:** Nem volt szándékomban, hogy éle legyen. Lehet, hogy alpolgármester úr túl vájt fülű lehet, hogy ezzel van a probléma. Nem volt bennem hátsó szándék. Nem is kaptam ilyen jellegű visszajelzéseket. Elfogadja-e a választ?

**Beke László**: Igen.

**2. kérdés**

**Beke László:** 2015. október 23-i városi ünnepi koszorúzáskor szomorúan tapasztaltam a megemlékezés helyszíne, a Turul madár körüli állapotokat. Számtalan cigaretta csikk volt szétszórva, az emlékmű körüli járdaszegély nem volt kitisztítva, a város más területe is meglehetősen szemetes. Miközben „Szépül a Város” feliratok vannak városszerte közzétéve, fordítunk-e kellő energiát és figyelmet a megfelelő értékek megőrzésére? A közhasznú munkásokkal rendet lehetett volna tetetni az ünnep előtt.

**Baracskai József:** Minden építő jellegű kritikát szívesen veszünk. Az elmúlt években fokozottan figyeltünk az emlékmű környékére, egy-egy városi ünnepségek alkalmával. A csőtörés miatti hátsó mocsaras rész meg lett szüntetve, a letört kampók ki lettek cserélve. A vállalkozót, aki rendbe tartja a területet, kiemelten figyelmeztetjük a rendben tartására az ünnepek előtt. A jövőben erre nagyobb figyelmet fordítunk. Az elmúlt időszakban a közmunkásoknak köszönhetően tisztább, rendezettebb képet mutat a város, talán ezért is tűnik fel, hogy valahol rendezetlenebb a terület. Felszólítjuk a vállalkozót, hogy a jövőben ez ne forduljon elő. Köszönöm az észrevételét alpolgármester úrnak.

**Beke László**: A zászlótartókat esztétikusabban kellene kialakítani, hiszen a főtér a város legeklektikusabb emlékműve. A válaszát elfogadom.

További hozzászólás hiányában Baracskai József polgármester zárt ülés tartására tér át a Magyarország helyi önkormányzatairól szóló 2011. évi CLXXXIX. törvény 46. § (2) bekezdésének c) pontja alapján.

Kmf:

**Baracskai József Dr. Simon Beáta**

polgármester jegyző